b'\n_START_ARTICLE_\nSarajevska hagada\n_START_PARAGRAPH_\nSarajevska hagada je \xc5\xbeidovski rukopisni iluminirani kodeks, koji potje\xc4\x8de iz srednjovjekovne \xc5\xa0panjolske. Smatra se jednom od najljep\xc5\xa1ih knjiga ove vrste, a \xc4\x8duva se u Zemaljskom muzeju u Sarajevu i u njegovom posjedu nalazi se od 1894. godine, dok je prije toga pripadala sarajevskoj \xc5\xbeidovskoj obitelji Kohen._NEWLINE_Sarajevska hagada je zajedno sa \xc5\xbdidoviima napustila \xc5\xa0panjolsku jo\xc5\xa1 u 15. stolje\xc4\x87u, a postoje podaci da se jo\xc5\xa1 1609. godine nalazila u Italiji. Nastala je negdje u sjevernoj \xc5\xa0panjolskoj, u drugoj polovici 14. stolje\xc4\x87a, dakle poslije 1350. godine._NEWLINE_Sadr\xc5\xbeaj Sarajevske hagade ispisan je krasopisom na prera\xc4\x91enoj i istan\xc4\x8danoj ko\xc5\xbei, u razdoblju kada papir jo\xc5\xa1 uvijek nije u\xc5\xa1ao u masovnu upotrebu. Ova izuzetna rukopisna knjiga ima 142 pergamentska lista, veli\xc4\x8dine 16,5 x 22,8 cm. Neki od njih ispisani su krasopisom, neki iluminirani, a neki su potpuno prazni. Uvezani su u tabake po osam ili dvanaest stranica.'